KOMISIJAS ĪSTENOŠANAS LĒMUMS (ES) 2019/1959

(2019. gada 26. novembris),

ar ko sudraba nātrija cirkonija hidrogēnfosfātu neapstiprina par 2. un 7. produkta veida biocīdos lietojamu esošu aktīvo vielu

(Dokuments attiecas uz EEZ)

EIROPAS KOMISIJA,

ņemot vērā Līgumu par Eiropas Savienības darbību,

ņemot vērā Eiropas Parlamenta un Padomes 2012. gada 22. maija Regulu (ES) Nr. 528/2012 par biocīdu piedāvāšanu tirgū un lietošanu (1) un jo īpaši tās 89. panta 1. punkta trešo daļu,

tā kā:

(1) Ar Komisijas Deleģēto regulu (ES) Nr. 1062/2014 (2) izveidots to aktīvo vielu saraksts, kuras jānovērtē, lai lemtu par to apstiprināšanu lietošanai biocīdos. Sudraba nātrija cirkonija hidrogēnfosfāts (EK Nr.: 422-570-3, CAS Nr.: 265647-11-8) ir minētajā sarakstā.

(2) Sudraba nātrija cirkonija hidrogēnfosfāts ir novērtēts lietošanai biocīdos, kuri pieder pie 2. produkta veida “dezinfekcijas līdzekļi un algicīdi, kas nav paredzēti tiešai piemērošanai cilvēkiem un dzīvniekiem” un 7. produkta veida “plēves konservanti”, kas aprakstīti Regulas (ES) Nr. 528/2012 V pielikumā.

(3) Par ziņotāju dalībvalsti tika izraudzīta Zviedrija, un tās kompetentā novērtētājiestāde 2017. gada 12. jūnijā Eiropas Ķimikāliju aģentūrai iesniedza novērtējuma ziņojumu kopā ar secinājumiem.

(4) Saskaņā ar Komisijas Deleģētās regulas (ES) Nr. 1062/2014 7. panta 2. punktu, ņemot vērā kompetentās novērtētājiestādes secinājumus, Biocīdu komiteja 2018. gada 17. oktobrī pieņēma Eiropas Ķimikāliju aģentūras atzinumus (3).

(5) Saskaņā ar minētajiem atzinumiem nav paredzams, ka 2. un 7. produkta veida biocīdi, kuri satur sudraba nātrija cirkonija hidrogēnfosfātu, atbildīs Regulas (ES) Nr. 528/2012 19. panta 1. punkta b) apakšpunktā izvirzītajiem kritērijiem, jo nav pierādīts pietiekams iedarbīgums.

(6) Ņemot vērā Eiropas Ķimikāliju aģentūras atzinumus, sudraba nātrija cirkonija hidrogēnfosfātu lietošanai 2. un 7. produkta veida biocīdos apstiprināt nav lietderīgi, jo nav izpildīti Regulas (ES) Nr. 528/2012 4. panta 1. punktā noteiktie nosacījumi.

(7) Šajā lēmumā paredzētie pasākumi ir saskaņā ar Biocīdu pastāvīgās komitejas atzinumu,

IR PIEŅĒMUSI ŠO LĒMUMU.

1. pants Sudraba nātrija cirkonija hidrogēnfosfātu (EK Nr.: 422-570-3, CAS Nr.: 265647-11-8) neapstiprina par 2. un 7. produkta veida biocīdos lietojamu aktīvo vielu.

2. pants Šis lēmums stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

Briselē, 2019. gada 26. novembrī Komisijas vārdā – priekšsēdētājs Jean-Claude JUNCKER

(1) OV L 167, 27.6.2012., 1. lpp.

(2) Komisijas 2014. gada 4. augusta Deleģētā regula (ES) Nr. 1062/2014 par darba programmu visu to esošo aktīvo vielu sistemātiskai pārbaudei, kuras satur Eiropas Parlamenta un Padomes Regulā (ES) Nr. 528/2012 minētie biocīdi (OV L 294, 10.10.2014., 1. lpp.).

(3) Biocidal Products Committee (BPC) opinion on the application for approval of the active substance Silver sodium hydrogen zirconium phosphate, Product type: 2, ECHA/BPC/211/2018, pieņemts 2018. gada 17. oktobrī; Biocidal Products Committee (BPC) opinion on the application for approval of the active substance Silver sodium hydrogen zirconium phosphate, Product type: 7, ECHA/BPC/214/2018, pieņemts 2018. gada 17. oktobrī.